
	1. Կարգի 11-րդ և 16-րդ կետերով մինչև 16 տարեկան անձանց վերաբերյալ նախատեսված կարգավորումների շրջանակում անհասկանալի է ծննդյան վկայականը համապատասխան փաստաթղթերի ցանկից բացառելու անհրաժեշտությունը։ Մինչև 16 տարեկան անձանց համար ծննդյան վկայականը անձը հաստատող հիմնական փաստաթղթերից է (տես նաև «Անձը հաստատող փաստաթղթի մասին» օրենքի 2-րդ հոդվածի 1-ին մասի 1-ին կետ), ուստի դրա փոխարեն առաջին անգամ անձնագիր կամ նույնականացման քարտ ստանալու համար՝ անձնագրի բացակայության պայմաններում, քաղաքացիությունը հաստատող տեղեկանք ներկայացնելու պահանջի սահմանումն առանձին հիմնավորման կարիք ունի։
Ավելին, նման պահանջը լրացուցիչ վարչարարական բեռ է առաջացնելու յուրաքանչյուր անձի համար, քանի որ անձնագիր ստանալու համար առաջին անգամ դիմելիս յուրաքանչյուր քաղաքացի, որը դեռևս չունի անձնագիր կամ նույնականացման քարտ, ստիպված է լինելու առանձին դիմել քաղաքացիությունը հաստատող տեղեկանք ստանալու համար։
Ուստի Կարգի 11-րդ և 16-րդ կետերի 1-ին և 2-րդ ենթակետերում առաջարկում եմ սահմանել նաև ծննդյան վկայականը որպես անձը հաստատող բավարար փաստաթուղթ։
Իր հերթին, հաշվի առնելով նախագծով նախատեսված թվայնացման և տվյալների փոխանակման մեխանիզմները՝ անհրաժեշտ է հնարավորինս բացառել քաղաքացու կողմից այնպիսի փաստաթղթեր ստանալու և ներկայացնելու պահանջը, որոնց վերաբերյալ տվյալները հնարավոր է ստանալ պետական տեղեկատվական համակարգերից։ Ուստի առաջարկում եմ նաև Կարգի 11-րդ և 16-րդ կետերի 2-րդ ենակետերը լրամշակել այն տրամաբանությամբ, որ անհրաժեշտ փաստաթղթերի բացակայության դեպքում քաղաքացիությունը հաստատող տեղեկանքի ներկայացման պահանջը ապահովվի համապատասխան էլեկտրոնային շտեմարանից այն ինքնաշխատ եղանակով գեներացնելու միջոցով՝ համակարգում քաղաքացուն հնարավորություն տալով նույնականացվել նաև վերոհիշյալ փաստաթղթերում չպարունակվող այլ տվյալների մուտքագրման հիման վրա։
	
	Ծննդյան վկայականի ներառման մասով կարգավորումն առկա է լրամշակված նախագծի 11-րդ կետում։
Ինչ վերաբերում է առաջին անգամ ՀՀ քաղաքացու անձը հաստատող փաստաթուղթ ստանալիս ներկայացվող ինքնության վկայականին, ապա դա քաղաքացիությունը հավաստող փաստաթուղթ չէ, այլ այն նախատեսված է անձի պատշաճ նույնականցման համար։ 

	2. Անհրաժեշտ է հստակեցնել երեխաների և անչափահասների կողմից փաստաթղթեր միայն առաջին անգամ ներկայացնելու մեխանիզմը (նախագծի 12-րդ և 13-րդ կետեր)։ Մասնավորապես, եթե անչափահասի համար առաջին անգամ դիմումը կարող է ներկայացնել նրա օրինական ներկայացուցիչներից որևէ մեկը, ապա ինչպե՞ս է համակարգը տարբերակելու օրինական ներկայացուցիչներին և ապահովելու այն պահանջը, որ համապատասխան փաստաթղթերը ներկայացվեն միայն առաջին դիմելու դեպքում։ Օրինակ՝ եթե երեխայի ծնողները առանձին են ապրում, և առաջին դիմումը ներկայացրել է ծնողներից մեկը, իսկ հետագայում դիմում է մյուս օրինական ներկայացուցիչը, ինչպե՞ս է համակարգը որոշելու, որ երեխայի վերաբերյալ տվյալ փաստաթղթերն արդեն ներկայացվել են, և երկրորդ անգամ դրանց ներկայացումը չի պահանջվում։
	
	Որպես ընդհանուր կանոն, մուտքագրվող տվյալները /ծնող-երեխա կապը/ փոխկապակցված շտեմարանների հիման վրա հնարավոր է լինելու հաստատել ցանկացած դեպքում: Հակառակ դեպքում նախագծի 14-րդ կետը սահմանում է կանոն օրինական ներկայացուցիչ լինելու փաստը հավաստող փաստաթուղթ վերբեռնելու վերաբերյալ։

	3. Կարգի 13-րդ կետի համաձայն՝ վեց տարեկանից մինչև տասնվեց տարեկան քաղաքացու անունից նույնականացման քարտ տրամադրելու համար դիմում է նրա օրինական ներկայացուցիչը: Այդ դեպքում էլեկտրոնային միասնական հարթակ են վերբեռնվում օրինական ներկայացուցիչ լինելու փաստը հաստատող փաստաթղթեր, եթե այդ տվյալը հնարավոր չի եղել ստանալ տվյալների փոխանակման շերտի միջոցով: Նույնատիպ կարգավորում առկա է նաև Կարգի 16-րդ կետի 3-րդ ենթակետում, 18-րդ և 19-րդ կետերում:
Իր հերթին, Կարգի 3-րդ կետի համաձայն՝ քաղաքացին անձնագիր կամ նույնականացման քարտ տրամադրելու համար դիմում է «e-id.am» էլեկտրոնային միասնական հարթակով, որի միջոցով դիմողը ինտերնետին միացված անձնական սարքով կամ մասնավոր գործընկերոջ սպասարկման կայանում տեղադրված ինքնասպասարկման սարքով իրականացնում է նախնական էլեկտրոնային հայտի ձևավորումը և սույն կարգով նախատեսված այլ գործողություններ, և որը տվյալների փոխանակման շերտի միջոցով փոխկապված է բնակչության պետական ռեգիստրին:
Փաստացի, բնակչության պետական ռեգիստրին փոխկապակցվածությունն ապահովելու պարտավորությունը վերապահված է լիազոր մարմնին (կայքը շահագործողին), իսկ վերոնշյալ դեպքերում անհրաժեշտ փաստաթղթերն էլեկտրոնային եղանակով ստանալու հարցը կարծես հիմնարար կարգավորված չէ, և դրանք ստանալու վերջնական բեռը մնում է քաղաքացու վրա:
Լիազոր մարմնի պարտականությունները հստակեցնելու և էլեկտրոնային համակարգի գործարկման հաջողությունն ապահովելու նպատակով՝ առաջարկում եմ Կարգի 3-րդ կետում՝ «տվյալների փոխանակման շերտի միջոցով փոխկապված է բնակչության պետական ռեգիստրին» բառերից հետո լրացնել «, ինչպես նաև սույն Կարգի 11-րդ և 16-րդ կետի 3-րդ ենթակետերում, 18-րդ և 19-րդ կետերում սահմանված տվյալները պարունակող էլեկտրոնային շտեմարաններին»:
Առաջարկում եմ նաև Կառավարության որոշմամբ սահմանել պատասխանատու մարմինների կողմից նշված շտեմարանների հավաքագրման և թվայնացման հանձնարարականը:
Միաժամանակ առաջարկում եմ իրար համապատասխանեցնել Կարգի 11-րդ և 16-րդ կետի 3-րդ ենթակետերը՝ տվյալների փոխանակման շերտի մասով, քանի որ 11-րդ կետում դրա մասին նշումը բացակայում է:
	
	Նախագծի 14-րդ կետով հարցն արդեն իսկ կարգավորվել է։

	4. Կարգի 26-րդ կետում կիրառվում են «մասնավոր գործընկերը անհրաժեշտ է համարում» և «մասնավոր գործընկերոջ գնահատմամբ» ձևակերպումները։ Դրանք բավարար չափով որոշակի չեն և կարող են ստեղծել փաստաթղթերի պահանջի կամ ներկայացված տվյալների գնահատման տարբերակված մոտեցման հնարավորություն։
Առաջարկում եմ սահմանել հստակ չափանիշներ կամ հղում կատարել Կարգի այն կոնկրետ դրույթներին, որոնց հիման վրա կարող է պահանջվել լրացուցիչ փաստաթուղթ կամ գործողություն։
Միաժամանակ, Կարգի 22-րդ և 24-րդ կետերով նախատեսված ընթացակարգերը և գործողությունները հնարավորինս պետք է ավտոմատացվեն, որի մասով Կարգը առաջարկում եմ լրամշակել։
Միաժամանակ՝ հաշվի առնելով, որ ներկայացված տվյալների ստուգման ընթացքում նույնպես հնարավոր են սխալներ, առաջարկում   Կարգի 26-րդ կետում նախատեսել մասնավոր գործընկերոջ կողմից կայացված ոչ բարենպաստ որոշումը բողոքարկելու հստակ և հասանելի ընթացակարգ։
	
	Լրամշակված նախագծով այդ կարգավորումները հանվել են և ներկայումս այդ հարցերը կարգավորոված են նախագծի 3-րդ գլխում։
Մասնավոր գործընկերոջ գործողությունների բողոքարկումը կարգավորվելու է Կառավարության առանձին որոշմամբ։

	5. Կարգի 65-րդ կետի համաձայն՝ անձնագրում կամ նույնականացման քարտում սխալ տվյալ հայտնաբերելու դեպքում քաղաքացին պետք է կրկին դիմի անձնագիր կամ նույնականացման քարտ տրամադրելու համար, թեև այդ դեպքում պետական տուրք չի գանձվում։ Իր հերթին, Կարգի 64-րդ կետի համաձայն՝ եթե անձնագիրը կամ նույնականացման քարտը քաղաքացուն հանձնելիս պարզվում է, որ այն ունի արտադրական թերություն, վնասված է կամ էլեկտրոնային պահոցում առկա տվյալները ընթեռնելի չեն, ապա քաղաքացուն պետք է տրվի նոր անձնագիր կամ նույնականացման քարտ։
Հստակ չէ, թե եթե քաղաքացին փաստաթուղթը ստանալու պահին հայտնաբերում է անձնագրում կամ նույնականացման քարտում սխալ տվյալ, արդյոք նա պետք է նորից սկսի անձնագրի կամ նույնականացման քարտի տրամադրման գործընթացը՝ ինչպես նախատեսված է 65-րդ կետով, թե նման դեպքը կարող է դիտարկվել որպես փաստաթղթի արտադրական թերություն, որի դեպքում 64-րդ կետի «պետք է տրվի» ձևակերպումը ենթադրում է, որ նոր փաստաթղթի պատրաստման և տրամադրման գործընթացն իրականացնում է լիազոր մարմինը կամ մասնավոր գործընկերը։
[bookmark: _GoBack]Կարգում անհրաժեշտ է հստակեցնել, որ այն դեպքում, երբ սխալը կամ թերությունը հայտնաբերվում է փաստաթուղթը քաղաքացուն տրամադրելու պահին և պայմանավորված է ոչ թե քաղաքացու կողմից ներկայացված սխալ կամ ոչ արժանահավատ տվյալով, այլ փաստաթղթի պատրաստման կամ տվյալների տեխնիկական մշակման ընթացքում թույլ տրված սխալով, նոր փաստաթղթի պատրաստման և տրամադրման գործընթացը ամբողջությամբ իրականացվում է լիազոր մարմնի կամ մասնավոր գործընկերոջ կողմից՝ առանց քաղաքացու կողմից Կարգով նախատեսված նոր դիմում ներկայացնելու անհրաժեշտության։
	
	Նախագծով հաստատված Հավելված 1-ի 36-րդ կետով խնդիրը կարգավորվել է։ Անհրաժեշտ է նաև նշել, որ վերջնական ստուգումը հատուկ կատարվում է անձի ներկայությամբ, որպեսզի ԲՊՌ-ի տվյալների և հայտի տվյալների միջև հակասության դեպքում հնարավոր լինի տեղում անձի համաձայնությամբ կամ հակասող տվյալները փոխարինել փոխարինել ԲՊՌ տվյալներով, իսկ եթե անձը դրան համաձայն չէ, ուղղորդել վերջինիս շտկելու ԲՊՌ տվյալները։

	




